Sag om forældremyndighed, bopæl og fordeling af samvær for parternes fælles barn
Ret: Retten i Lyngby (1. instans)
Faggruppe: Civilsag — Forældreansvarssag
Sagsemner: Familieret og personlige forhold;

RETTEN I LYNGBY
DOM

afsagt den 22. marts 2022

Denne sag er behandlet for lukkede døre

Sag BS-46174/2021-LYN

Mor
(beskikket advokat Kristian Aarsøe)

mod

Far
(beskikket advokat Christina Gede)

Denne afgørelse er truffet af Dommer.

Sagens baggrund og parternes påstande
Familieretten har modtaget sagen den 2. december 2021.

Mor har fremsat påstand om, at den fælles forældremyndighed
over Barn, Født 2010, ophæves og tillægges hende alene, subsidiært at den fortsat
skal være fælles.

Mor har fremsat påstand om, at Barn, Født 2010, skal have bopæl hos hende.

Af Mors processkrift fremgår følgende påstand om Barns samvær med sine
forældre:

”…



2

Såfremt Barn får bopæl hos Mor, skal der fast-sættes samvær mellem Far og
Barn fra fredag i lige uger til mandag i ulige uger med aflevering og
afhentning i institu-tion. Subsidiært fra fredag i lige uger til fredag i ulige
uger med afhent-ning og aflevering i institution.

Såfremt Barn får bopæl hos Far skal der fastsættes samvær mellem Barn og
Mor med afhentning mandag efter skole/in-stitution i ulige uger og
aflevering mandag i sko-le/institution i lige uger.

I begge situationer skal samværet optrappes som nedenfor bestemt:
Første 4 uger: Hver onsdag efter skole med aflevering hos Far eller neutralt
sted kl. 20.30 eller efter fritidsaktivitet samt søndag i lige uger fra 10-17.

Næste 8 uger: Hver fredag i lige uger til mandag i ulige uger med afhent-
ning og aflevering i institution.

Herefter: Hver fredag i lige uger til fredag i ulige uger med afhentning og
aflevering i institution.

Ferie
Det påstås, at Far/Mor skal have samvær med Barn, som nedenfor bestemt:

Efterårsferiesamvær:
I skolernes efterårsferie i de lige år fra fredag efter skole i uge 41 til man-dag
morgen i uge 43.

Jul og nytår:
Julesamvær i de lige år fra sidste skoledag inden skolejuleferien til den 27.
december kl. 12.00.

Nytårssamvær i de ulige år fra den 27. december kl. 12.00 til første skole-
dag efter nytår.

Vinterferie:
I skolernes vinterferie i de lige år fra fredag efter skole i uge 6 til mandag
morgen i uge 8.

Påske:
I de lige år fra fredag inden Palmesøndag med afhentning i institution til
onsdag før Skærtorsdag kl. 16.00.



3

I de ulige år fra onsdag før Skærtorsdag kl. 16.00 til tirsdag morgen efter 2.
Påskedag med aflevering i institution.

Sommerferiesamvær:
2 + 1 uges ferie, med start og afslutning en søndag kl. 12, med mindre an-det
aftales.

Placering af sommerferie:
Far vælger placeringen af sommerferien først i de lige år, og Mor vælger
placeringen af sommerferien først i de ulige år. Ferien skal placeres således,
at den anden forælder har mulighed for at have to sammenhængende uger
med børnene.

Placering meddeles den anden forælder senest den 1. marts. Såfremt der ikke
gives meddelelse, kan den anden forælder fra 1. april selv vælge feri-ens
placering.
…”

Far har fremsat påstand om, at den fælles forældremyndighed over
Barn ophæves, og at han skal have forældremyndigheden alene.

Far har fremsat påstand om, at Barn skal have bopæl hos ham.

Far har fremsat påstand om, at der for tiden ikke fastsættes samvær mellem Barn,
Født 2010, og Mor.

Dommen indeholder ikke en fuldstændig sagsfremstilling, jf. retsplejelovens § 218
a.

Oplysningerne i sagen
Parterne har fælles forældremyndighed og har haft fælles bopæl fra Barns fødsel
og indtil sommeren 2021.

Der har under sagen været forsøgt gennemført et observeret samvær mellem Barn
og Mor, Børnesagkyndig skriver herom i notat af 8. februar 2022:

”…
Til familieretten i Lyngby
Undertegnede vil hermed orientere retten om, at der i henhold til aftale med
dommeren der er tilknyttet denne sag, blev aftalt at jeg skulle obser-



4

vere Barn sammen med sin Mor, inden der skal afholdes en bør-nesamtale
med Barn.

Undertegnede havde aftalt med begge forældre, at faderen; Far skulle
komme med Barn i min klinik den 7. februar kl. 15.30. Un-dertegnede havde
forinden foreslået, at observationen skulle foregå søn-dag den 6. februar på
moderens bopælsadresse, men faderen og efterføl-gende hans advokat
kontaktede undertegnede og meddelte, at Barn ikke vil hjem til sin mor, samt
at det ikke kunne blive om søndagen, da fa-deren og Barn var i Sverige i
weekenden.

Undertegnede foreslog derfor, at observationen kunne foregå i min klinik i
By 1 den 7. februar 2022.

Den 7. februar 2022 mødte begge forældre op som planlagt i min klinik i By
1. Faderen stod udenfor hoveddøren i et stykke tid, og jeg gik ud og
henvendte mig til ham. Far oplyste, at Barn sad ude i bilen og ikke ønskede,
at deltage i observationen.

Jeg gik hen til bilen, efter aftale med faderen, for at tale med Barn. Det er
min
oplevelse, at Barn virkede noget ængstelig og tilbagetrukket. Barn megegav
meget sagte udtryk for, at hun ikke ønskede at deltage i observa-tionen.
Undertegnede fortalte Barn, at jeg jo rigtig gerne ville have set hende
sammen med hendes mor, men at jeg vil respektere, hvis hun ikke ønsker at
deltage.

Barns far anmoder mig om, at skive et notat, om, at han er mødt op som
aftalt. Jeg fortæller Far, at jeg har til hensigt at orientere retten, hvil-ket jeg
hermed gør.
…”

Børnesagkyndig og Dommer har holdt en samtale med Barn. Hovedindholdet
fremgår af notat 1. marts 2022:

”…
Vedrørende.: BS-46174/2021-LYN. Børnesamtale med Barn,
Født 2010, barn af; Mor og Far.

Den 11. februar 2022 havde Dommer fra retten i Lyngby og Børnesagkyndig
en børnesamtale med Barn i forbindelse med rettens behandling af sagen,
som omhandler tvangsfuld-byrdelse af samvær. Barn opholder sig aktuelt
hos sin far; 



5

Far og har ikke haft kontakt til sin mor; Mor si-den december 2021.
Parterne vil fremadrettet blive kaldt ved deres fornavne.

Barn blev indledningsvist orienteret om baggrunden for samtalen. Samtidigt
blev det understreget overfor hende, at det er vigtigt at høre, hvordan hun har
det og oplever situationen.

Desuden blev Barn gjort opmærksom på, at hun efter børnesamtalen har
mulighed for at bemærke, hvis noget af samtalen ikke skal refereres videre
til forældrene. Barn tilkendegav, at hun ikke har noget imod, at de ting hun
har udtalt sig om under børnesamtalen, indgår i referatet.

Det var Barns kontaktperson; Person 1 der fulgte Barn til børnesamtalen.
Person 1 oplyser, at hun kommer fra a- holdet.

Barn starter med at fortælle, at hun, efter at have været til børnesamtale i
dag, skal køre til Schweiz sammen med sin far. Barns veninde; Person 2 og
Person 2's far skal også med til Schweiz og stå på ski. Barn fortæller, at hun
glæder sig til turen til Schweiz.

Barn fortæller, at hun fylder tolv år den Dato i år. Barn går i 5.b på Skole 1.

Adspurgt hvordan det er at gå i skole svarer Barn; ” Det er lidt kedeligt
nogle gange. Håndværk og design er det sjoveste fag.” .

Ifølge Barn har hun flere gode venner i klassen. De har ifølge Barn et godt
fællesskab i klassen.

Barn går ikke i klub, idet hun synes det er kedeligt.

I sin fritid går hun til dans to gange ugentligt hos Person 3 i By 2. Barn
fortæller, at hun går til Showdance og til hiphop og oplyser at hun er rigtig
glad for at gå til dans.

Derudover går hun til spejder hos FDF-spejderne hver onsdag.

Forespurgt om Barn er klar over, hvorfor hun er indkaldt til samtale i dag,
svarer hun;
”Det handler nok om, at jeg ikke ville se mor, da mor presser mig
meget. ”Det oplyses, at Barn så sin mor den 29. december 2021 og ikke har
set hende siden. Barn fortæller, at hun har to søskende hos moderen. Det er
ifølge Barn længe siden, at hun har set dem sidst, idet de ikke bor



6

hjemme hos moderen. Barn fortæller, at hun gerne vil se sine søskende igen
samt sin mormor. Barn siger; ”Jeg har bare brug for at være lidt i fred” .

Barn fortæller, at hun bor hos sin far og at det var noget hendes far valgte, at
hun skulle. Barn giver udtryk for, at det føles bedre at bo hos far, hvilket hun
begrunder med, at hun har det godt hjemme hos faderen. Det observeres, at
Barn kigger på sin bisidder, idet hun spørger bisid-deren, om hun godt må
fortælle, hvor hun bor.

Bisidderen svarer, at det må Barn godt. Barn oplyser efterfølgende, at hun og
faderen aktuelt bor på et hotel i By 3, indtil de finder et mere permanent sted
at bo. Ifølge Barn har de tre værelser på hotellet herun-der to soveværelser.

Adspurgt hvordan det er at bo på hotel svarer Barn; ”Det er sjovt, men vi er
lige flyttet dertil 1. januar 2022, så det er ret nyt ”.

Adspurgt hvor Barn boede før hun og faderen flyttede på hotel, svarer hun,
at hun og faderen først flyttede i kolonihavehus og derfra videre til et lejet
hus og derfra videre til det hotel, som de opholder sig på.

Barn fortæller, at faderen er ved at finde et rækkehus i By 3.

Forespurgt hvad Barn kan lide at foretage sig sammen med sin far, op-lyser
hun, at hun godt kan lide at spille billard med ham, hvilket de spiller på
hoteller, hvor der er et billardbord. Udover dette kan Barn godt lide at lave
mad sammen med sin far. Ifølge Barn er det faderen, der væk-ker hende kl.
7.15 om morgenen, når hun skal op i skole. Det oplyses, at det er faderen,
der kører Barn i skole, ligesom det er faderen der smø-rer madpakke til
hende, medmindre hun får penge med til at købe noget mad i kantinen.

Adspurgt hvem Barn ellers har kontakt til, nu hvor hun ikke har kon-takt til
sin mor. Barn fortæller, at de ikke har kontakt til nogen fra fade-rens familie,
kun faderens søster, men ifølge Barn er hendes far uven-ner med sin søster.

På forespørgsel hvorfor Barn ikke har set sin mor siden december 2021
svarer hun, at hun ikke ønskede at se sin mor efter at have været på samvær
hos hende sidst, hvilket hun begrunder med, at hun ikke måtte komme ud af
et prøverum, før hun havde givet moderen et kys. Barn fortæller, at hun
synes det var ubehageligt og at hun følte sig presset af moderen.



7

Barn gentager, at hun skulle kysse sin mor, da hun ellers ikke måtte komme
ud. Barn kan ikke rigtigt komme med andre begrundelser for, hvorfor hun
ikke ønsker at se sin mor i øjeblikket.

Adspurgt hvordan Barn vil have det, hvis moderen ikke presser hende til for
eksempel at kysse hende, hvis hun ikke har lyst. Hertil svarer Barn, at så vil
hun nok gerne se sin mor igen på et senere tidspunkt, men ikke nu.

Adspurgt om Barn gør sig nogle tanker over, hvornår hun gerne vil se sin
mor, svarer hun; ”Jeg ved ikke, hvornår og hvor meget jeg vil se min mor.
Jeg vil bare ikke se hende lige nu”

Barn afviser ikke, at hun gerne vil se sin mor på et senere tidspunkt, men
hun giver meget tydeligt udtryk for, at hun ikke har lyst på nuvæ-rende
tidspunkt.

Om forældrenes samarbejde oplyser Barn; ”Far og mor taler slet ikke
sammen ”. Barn giver udtryk for, at der ikke er kontakt mellem hendes
forældre.

INDTRYK AF Barn PÅ BAGGRUND AF SAMTALEN MED HENDE
Barn fremstår som en alderssvarende pige, som man får indtryk af, er glad
for sin skole samt at hun har nogle gode kammerater samt fritidsin-teresser.

Det er indtrykket, at Barn selv synes hun har det godt hos sin far. Barn virker
usikker i forhold til, om hun må fortælle hvor hun aktuelt bor. Dette
begrundes med, at hun søger bekræftelse hos sin bisidder på, at hun godt må
oplyse hvor hun og faderen aktuelt er bosiddende.

Det er mit indtryk, at Barn er en pige, der gennem det seneste stykke tid har
levet et noget turbulent liv, hvilket begrundes med, at hun har boet flere
steder sammen med sin far, efter forældrene er gået fra hinanden, først i
faderens kolonihavehus, derefter i lejlighed og nu på hotel.

Det er mit indtryk, at Barn således kan mange en fast struktur og faste
rammer i hverdagen.

Der er mit indtryk, at Barn aktuelt lever et noget isoleret liv sammen med sin
far, idet de ikke har kontakt til faderens familie og nu heller ikke til Barns
hendes mor og moderens side af familien. Barn nævner sin



8

veninde og venindens far, som hun og faderen skal på tur med til Schweiz,
men ellers ikke andre mennesker som hun og faderen aktuelt ser. Det er mit
indtryk, at Barn ikke ønsker at se sin mor på nuværende tidspunkt, og at hun
begrunder dette med, at moderen har presset hende til at give hende et kys.
Det er indtrykket at Barn kan befinde sig i en loyalitetskonflikt mellem sine
forældre og det er mit klare indtryk, at Barn er en pige, der virker presset,
men samtidig også en pige, som meget tydeligt giver udtryk for, at hun gerne
vil se sin mor, sin mormor og sine søskende, men at hun ikke føler sig klar
til at se sin mor på nuværende tidspunkt.
…”

Den børnesagkyndige har under hovedforhandlingen gennemgået indholdet af
samtalen med Barn, og har herunder oplyst, at det er hendes opfattelse, at Barn
gav udtryk for sin egen mening under børnesamtalen. Den børnesag-kyndige har
efter hovedforhandlingen indsendt en underretning til kommunen, idet hun er
bekymret for Barns trivsel, herunder fordi Barn er meget præ-get af forældrenes
konflikt.

Forklaringer
Mor og Far har afgivet forklaring.

Mor har forklaret, at hun er 55 år og bor i en lejlighed i By 2 på
98 m². Lejligheden ligger 1 km fra Barns skole, og det var der, Barn boede med
familien.

Hun er Stilling 1, og hun har de sidste 10 år ar-bejdet med børn. Hun har under sit
studie arbejdet som Stilling 1 med fast skema.

Hun og Far mødte hinanden for 12 år siden, og der gik nogle måneder, hvor de var
venner, og senere blev de kærester og fik Barn. Hun boede på den an-den side af
vejen i forhold til hendes nuværende lejlighed, og da hun fik sin nu-værende
lejlighed tilbudt, så syntes Far, de skulle flytte sammen der. I løbet af de 12 år var
arbejdsfordelingen sådan, at hun har taget Barn op om morge-nen og fået hende i
skole hver dag, fordi Far sov længe.

Det var som oftest Far, der hentede hende. Far er ikke i arbejde, og der var hun
typisk på arbejde. I 2016 begyndte deres forhold at gå galt, idet Far i tilta-gende
grad tog kontrol i hjemmet, og det blev ubehageligt og urimeligt, og han kom i
stor konflikt med hendes store børn, så de ikke ville være der, når han var der.

Det eskalerede i en middagssituation, hvor hendes søn ville have mere mad og Far
nægtede ham mad, og det endte med, at hendes søn og datter tog deres



9

tøj, og hendes søn tog hjem til hendes storebror, hvor han bor, og hendes datter tog
også hjem.

Fars metode var sådan, at hvis ikke man makker ret, bliver man sendt ud på
gangen, og naboerne henvendte sig, fordi Person 4 stod og råbte og skreg på
gangen.

Hun kunne mærke, at konflikterne i hjemmet blev af en sådan karakter, at hun
ville have Far til at flytte, og hun kontaktede kommunen, der skulle hjælpe hende
med at få Far til at flytte, men det sandede til i kommunen, og der skete ikke
noget.

Hun ville ud af forholdet, men Far nægtede at flytte. Hun havde fået en lejlig-hed,
der var mere end 30 års ventetid på, og som lå få hundrede meter fra hen-des
forældre, og hun ville ikke væk fra kvarteret, og det var hendes lejlighed, derfor
ville hun ikke flytte.

De boede herefter i hvert deres rum, og hun havde oplevelsen af, at Far blev mere
og mere diktatorisk og bestemmende, og han blev meget sur, f.eks. hvis varer ikke
lægges det sted i køleskabet, han mente var det rigtige. Hun syntes det var ganske
forfærdeligt, at Barn skulle opleve det her, og det er helt util-stedeligt at et barn
skulle leve i de konflikter.

Hun prøvede at kontakte forskellige instanser for at på Far ud af lejligheden.

Far råbte meget, og han råbte og truede med, at hvis hun nogensinde afslut-tede
forholdet, ville han sørge for, at hendes liv blev ubehageligt, og at han vil smadre
hende til under gulvbrædderne. Hun løb ud og ringede til politiet, der kom til
stede, og han indrømmede overfor politiet, at han havde truet hende.

Det er også hendes oplevelse, at Far har råbt ad Barn. Han råbte mange gange, og
på et tidspunkt begyndte hun at optage det. Han sagde, at hun ikke duede til noget.
Det skete hyppigere og hyppigere. Der kunne gå nogle dage imellem.

Når man er tæt på Far, så er man i et magt og kontrolforhold, og hun ser ikke, at
Barn har mulighed for at slippe ud af hans jerngreb. I lektielæsningssitua-tioner
råbte han: ”Læs nu for fanden” og på andre tidspunkter: ”Man bliver dum af at
læse bøger” , når hun gik til ekstra læsning.

Hendes samværspåstand hænger sammen med, at hun synes Fars måde at være far
på, er meget bekymrende. Navnlig at Barn tvinges væk fra hele sin familie på
moderens side. Hun kan ikke forstå, det kan være et problem, hvis



10

Barn skal flytte hjem hos hende. Det er kun et udtryk for, at hun kommer til-bage
til sin mor, som hun har det sjovt med og griner med.

Nogle gange når han hentede Barn fra skolen, kørte han også væk med hende og
slukkede mobilen, så hun ikke kunne komme i kontakt med sin mor.

I hendes tidligere forhold har hun godt kunne samarbejde om samvær o.lign ef-
terfølgende.

Hun har ingen vrede mod Far, men hun synes, at Barn skal have lov til at se sin
mor, som hun har set hver eneste dag. Hun har altid ment, at et barn skal se begge
forældre, men ud fra hendes erfaring og faglighed synes, hun foræl-
dremyndigheden skal ligge hos hende.

Det er hende, der har taget kontakt med skolen, fordi hun var bekymret for det
faglige niveau, og hun startede et forløb op med Barn, hvor de hver efter-middag
havde lektiestund.

Far har aldrig logget ind på Aula, og før han tog Barn med hjemmefra, har han
aldrig laver lektier med hende. De få gange, hun har bedt ham om det, er det sket
med råben og skrigen og en tilgang til Barn, som hun slet ikke er enig i.

For så vidt angår forældremyndighed, så er det bedst, hvis man kan samar-bejde,
og hun havde håbet, at de sammen kunne tage med Barn med i bio-grafen eller
cirkus, men de sidste 8 måneder har vist fuldstændig mangel på øn-sker og evner
til samarbejde. Der har nærmest ingen kontakt være mellem hende og Far siden
samlivsophævelsen. De har ikke set hinanden eller taget telefon, og der har været
ganske få mails.

De få mails handlede mest om nogle tvister om ejendele.

Hvis Far kontaktede hende og bad hende godkende lægelig behandling eller
lignende for Barn, ville hun aldrig nogensinde skabe konflikter. Hun har ikke
noget problem med at godkende, f.eks. hvis Barn skulle have nyt pas.

Når Barn siger, hun ikke vil se sin mor, er det fordi, hun er under et vold-somt pres
fra sin far, og Barn er truet til at sige, som hun gør, og hun er ikke i tvivl om, at
Barns svar er påvirket heraf.

Hun har nærmest ikke haft kontakt til Barn siden samlivsophævelsen.

Før samlivsophævelsen var konflikterne eskalerende, og hendes bror tilbød hende
at låne hende hans sommerhus i nogle dage. Hun aftalte med Far, at



11

hun tog Barn med 2 dage, og Far fik hende 2 dage, men på dagen hvor de skulle
afsted, kom Far farende. Han råbte, at ”Barn skal fandeme ikke med dig og din
sindssyge familie” , derefter tog han hende i hånden og trak hende ud ad døren, og
derefter har hun stort set ikke set Barn.

Lige til at starte med efter samlivsophævelsen tog hun på krisecenter og hun tog
kontakt til A-holdet, der pressede Far til at flytte. Det var lige omkring det
tidspunkt, at A-holdet kom ind i sagen. De kom efter aftale med kommunen.

Efter den 14. juli 2021 sagde A-holdet og kommunen, at de ville skabe ro om Barn
ved, at hun skulle bo hos Far. I starten havde de en form for kommuni-kation, bl.a.
på Facetime, men Barns øjne flakkede, og pludselig sagde hun, at nu måtte hun
ikke tale mere, og så blev der lagt på.

Det var svært at sige om Far var der, når hun facetimede Barn, for det var kun
Barn i billedet. Videokontakten stoppede på et tidspunkt, som er mange måneder
siden. Hun fik at vide, at hun pressede Barn for meget, selvom presset åbenlyst
kom fra Far. Det var nok omkring september/oktober.

Kontakten mellem hende og Barn blev mindre og mindre, og Far udskif-tede
Barns mobilnumre flere gange.

Når Barn siger, hun er i et konfliktforhold, så må det være i forhold til hen-des fars
vrede over, at hun stadig har forbindelse til sin mor.

Hun havde aldrig forestillet sig, at de skulle ende her i retten, men hun ønsker, at
de finder en rimelig aftale overfor Barn, for det er i barnets tarv, at hun har kontakt
til begge forældre. På baggrund af de oplevelser hun har haft med Far, er det
hendes ønske, at Barn skal bo hos hende i en 10/4 ordning, for så kunne hun støtte
Barn undervejs.

Hun er villig til hvad som helst, men hun mener ikke, hun har brug for støtte og
samarbejdskurser. Hun vil til enhver tid samarbejde omkring Barn.

Omkring situationen i prøverummet, som Barn har beskrevet, så ville Barn gerne
have en trøje og så sagde hun, at den måtte Barn godt få, og så ville hun give Barn
en krammer. Hun har ikke sagt, at Barn ikke måtte komme ud af prøverummet,
medmindre hun gav et kys. Da hun var sammen med Barn, oplevede hun, at Barn
skulle rapportere til Far, hvor mange gange der blev krammet.

Det kan godt passe, at Barn har trukket sig væk, som børn måske gør, når de
kommer i den alder, hvis hun har prøvet at give Barn et kys, men hun har ikke
overskredet nogle grænser hos Barn.



12

Alle de gange Barn og hun er sammen, så er der grin, glæde og leg. Hun kan
tilbyde Barn stabilitet og ro, og hun mener Far fremstiller hende som et monster,
og hun er udsat for forældrefremmedgørelse.

Hun kunne aldrig drømme om at omtale Far negativt overfor Barn, hun håber, der
kan blive en ordentlig og rolig tone. Hun vil kun tale om Far, hvis Barn selv har
behov for at tale om det. Hun har sat Barns værelse i stand. Det står med Barns
egne møbler mv. og er klar, når Barn vender hjem.

Før 14. juli har Barn set sine morforældre en dag om ugen, og derudover la-vede
de teaterarrangementer mv. Barn har også en halvbror og halvsøster, og hun
forsøgte at etablere møder i By 4 eller i Dyrehaven med alle tre børn. Det var flere
gange om måneden.

Efter 14. juli har Far afskåret al kontakt. Person 5 har skrevet til kommunen og
udtrykt sin bekymring. Barn og Person 5 har altid haft et tæt forhold, og de ses
ikke, fordi Far forhindrer det. Person 5 prøvede bl.a. at ringe til Far for at spørge
til, om Barn kunne komme på besøg, og det ville han på ingen måde være med til.

Problemerne i forholdet opstod, fordi Far mere og mere opfattede Barn som sin
ejendom, hvor han om aftenen gik ind på Barns værelse og låste dø-ren. I længere
tid insisterede Far på, at Barn skulle sove i hans seng, men han har heller ikke haft
børn før.

Far har fået førtidspension grundet en psykiatrisk diagnose, som han tager
antipsykotisk medicin for. Han er tydeligt præget af denne diagnose, og det er ikke
betryggende miljø for et barn at vokse op i. Kommunen har også overvejet at
tvangsfjerne Barn, hvilket er absurd, når hun kan tilbyde Barn alt det, et barn har
brug for.

Hun har sikkert også konflikter, men i sit hverdagsliv oplever hun ikke, at hun er i
konflikt med nogen, men når Far har fjernet hendes datter, så har hun nok været
ude af koncepterne, og hun har ikke oplevelsen af, at folk har forstået, hvad der
var på spil, og forældrekompetenceundersøgelsen blev foretaget netop der, hvor
hun var på vej hjem fra krisecenter.

På krisecenteret var der en sagsbehandler, som snagede, og sagsbehandleren havde
kontakt til A-holdet, og sagsbehandleren sagde alle mulige ting, der ikke passer.
Hun kan ikke genkende, at hun er grænseløs eller lægger pres på Barn.



13

Hun kan ikke se, hvordan hun skulle kunne lægge pres på en pige, hun ikke har
kontakt med, og hun ser A-holdet som værende manipuleret af Far.

Hun har ikke sagt de ting, hun er citeret for af A-holdet, herunder at hun skulle
have sagt omkring episoden i prøverummet, at ”hun er skideligeglad, det er en
moders ret at kysse og kramme sit barn.” . Hun mener, A-holdet er påvirket af Far,
og A-holdet har også beskyldt hende for, at det er hendes skyld, at Far skal bo i en
lukket kolonihave.

Når A-holdet har skrevet, at det ikke er Far, der blokerer for kontakt, så er det
udtryk for naivitet fra deres side, fordi de ikke kan gennemskue, at der her er tale
om grov forældrefremmedgørelse.

Hun har ikke beskyldt Far for at være pædofil. Der bliver skrevet mange fejl-
behæftede ting fra A-holdets side. Hun har sagt, at hun mener, Barn har et
unaturligt forhold til Far, idet han knytter hende tæt til sig og smadrer alle andre
relationer. Der er mange af de ting, A-holdet har skrevet, der er fordre-jede.

Hun kører en retssag ved siden af denne forældreansvarssag, fordi Far har ta-get
en del genstande fra deres fælles bolig, og fordi han ikke vil betale sin del af den
fælles gæld. Hun ønsker ikke at forære ham 30-35.000 kr., og i den situation er det
en borgerret at få rettens afgørelse.

Hendes datter Person 5 bor nu i By 5, hvor hun har noget familie, der har heste-
pensionat. Hun har derfor lavet en frivillig aftale med sin familie om, at Person 5
måtte flytte derned. Person 5 har i en kort periode haft anoreksi, men det var en
kort pubertetsting, som er gået over af sig selv. Person 5 har en konkurrencehest
der, hvor hun bor.

Far har forklaret, at han er 53 år og uddannet Stilling 2. Han arbejder
ikke som Stilling 2, men han overvejer at starte op igen. Han er førtidspensionist,
fordi han har Diagnose, men han er i behandling, og så længe han ta-ger sin
medicin hver dag, påvirker det ham ikke mere, end hvis han havde dia-betes. Han
arbejder lidt som Stilling 3 og som Stilling 4. Stilling 4 er fire dage om ugen med
½ time hver gang, det har han gjort i næsten 9-10 år. Stilling 3 er ved
Arbejdsplads. Han laver opgaver inde og ude. Det er snerydning, havearbejde og
forskellige indendørs opgaver. Han er født i By 6, men havde sin barndom i By 7.
Han var flyttet til Kommune før han mødte sagsøger, og efter noget tid flyttede de
sammen på Adresse 1. Mor var i Frankrig, så det var ham der stod for selve
flytningen af Mors ting.



14

Hans forældre døde for en fem år siden på grund af følgerne af en trafikulykke,
hvor hans blev hjerneskadet og hans mor slog sig på flasken, fordi de begge blev
meget skadet og de derfor ikke kunne det, de kunne før. Han har en søster. De er
ikke uvenner, men de har ikke rendt hinanden på dørene. For tiden ser han ikke
noget til hende. De havde en uoverensstemmelse om noget, der ikke har noget
med sagen at gøre. Han har heller ikke kontakt til sin øvrige familie.

Han ser sin gode ven Person 6, der hjælper Barn med skolesager. Person 6 er en
mand, han har mødt på et Pizzeria. Person 6 er 78 år gammel og tidligere skole-
lærer, og han hjælper Barn med matematik 1-2 gange om ugen. Derudover har han
nogle gode venner fra kolonihaven.

Han var i Schweiz i efterårsferien med en anden ven, og han har nogle gange være
i Sverige for at få fred. Person 6 har et hus i Sverige, som han låner.

Barn har en veninde der hedder Person 2, som hun ses med i hvert fald hver 14.
dag med tit oftere. Person 2's far har en hytte i Schweiz, som var den de var nede i.
Han og Barn prøver at gøre så mange ting sammen, som de kan.

Da han flyttede fra hjemmet, flyttede han ud i sit kolonihavehus. Det var midt om
sommeren, og efter 1½ måned fik han et hus på Adresse 2 i By 2, og der flyttede
de over fra omkring oktober til jul, hvor huset var blevet solgt. Han havde håbet,
det havde varet til marts, hvor kolonihaven åbnede, men det gjorde det desværre
ikke. Han tog derefter i kolonihaven, men der blev han bedt om at forsvinde fra,
fordi Mor lagde pres på foreningen. Derefter kontak-tede han et lejlighedshotel,
hvor de har boet siden. Fra den 1. april har han fået en portnerbolig ved Område.
Det er Home, der har forvaltet kontak-ten, og han forventer at rykke ind 1. april.
Det er en lejebolig, der koster 14.000 kr., og han kan få boligstøtte og andet
bidrag, så det kan løbe rundt.

Hidtil er de flyttet inden for kommunen, så der har ikke været noget forstyr-rende
elementer, og Barn hun er kommet i seng halv ni hver dag. De har af-talt, at hun
snart kan få lov at blive oppe et kvarter eller en halv time mere. Hun kommer op
hver morgen og får tøj på, får redt hår mv. som hun også gjorde derhjemme.

Der har altid været kaos i deres fælles hjem, men det har ikke påvirket Barn før
her til sidst. Han stod for meget af det hjemlige. Det har stort set altid været ham,
der købte ind og lavede mad. Han skulle desuden ordne kolonihavehuset.

Han har også mange gange bragt Barn i skole om morgenen, men det er rig-tigt, at
det i den sidste periode inden samlivsophævelsen var Mor, der bragte hende op i
skole om morgenen. Det er rigtigt, at han ikke tog teten på skolen, fordi han lavede
så meget andet i hjemmet, og fordi Mor mente, hun var bedre



15

til det. Han er nu på aula hver eneste dag. Han læser, og han får opdateringer på
sin telefon, men han er ikke den, der skriver så meget. Han har været i kon-takt
med en der hedder Person 7 på skolen, fordi der var en konflikt mellem Barn og en
der hedder Person 8, og det er der nu faldet ro på.

Barn har fået det lidt bedre forhold til de andre i klassen, men det er ikke helt godt
nok. Pigerne i klassen dyrker Cheerleading, og det gider Barn ikke, og derfor har
hun været ekskluderet i pigegruppen. Han har også talt meget med Person 7 om,
om det ville være en ide at skifte skole.

Han synes selv, at det bedste ville være et skoleskift, men lige nu vil Barn gerne
blive, og selvom han ikke er enig, har han ikke gjort noget ved det. Hvis der skal
ske skoleskift, skal det ske i forbindelse med sommerferien, så lige nu ser han
situationen an. Derudover vil han ikke foretage et skoleskift, som Barn ikke er
enig i.

Hans nye lejlighed ligger 100 m fra Skole 2, som er en skole, han har fået
anbefalet, og han synes på sigt, hun skal flytte derhen.

Han husker godt, at han og Mor havde en konflikt i 2016, men derefter gik der
hverdag i den igen. I 2016 havde han ikke kontakt til kommunen. Det var i slut-
ningen af 2019 eller starten af 2020, at han blev kontaktet af en der hed Person 9,
og som ringede fra kommunen. Hun sagde, at hun havde fået nogle underret-
ninger. Han fulgte ikke selv op på samtalen, og han blev ikke kontaktet igen, og
sagen blev lukket efterfølgende.

Under corona blev hans uoverensstemmelser med Mor større og større, og de
diskuterede meget om penge, fordi hun mente, han skylder hende penge, mens han
mente, at hun skylder ham penge.

Barn har altid været meget stærkt tilknyttet ham. Hun er bange for mørke, og hun
vil kun ligge og sove i hans seng, men det er noget af det, han drøfter med A-
holdet, fordi han gerne vil have hjælp til, hvordan han får hende ud af hans
soveværelse.

Når han låste døren til Barns værelse om aftenen, så var det fordi Mor blev sur, når
Barns ikke ville puttes af hende, og så ville han have ro på, så Barn kunne falde i
søvn. Det var Barn, der ikke ville puttes af Mor, og han ved ikke hvorfor, men det
ville hun ikke. På det område har Barn et tryg-hedsforhold med ham, som hun
ikke har med Mor.

Barn ville normalt gerne have ham med, når hun skulle nogle steder, men der var
også ture, hvor hun og Mor var afsted sammen. Det gik godt, men nogle gange
sagde Barn, at hun kedede sig. Han har mange gange oplevet at



16

blive ringet op, fordi Barn ikke gad gøre det, Mor ville, og så insisterede Mor på,
at han skulle komme og hente Barn. Han oplevede det som om, Mor fralagde sig
ansvaret. Når han ser i bakspejlet, synes han, at han havde for meget ansvar i
familien.

Han har hele tiden holdt fast på, at A-holdet skulle ind over, og kommunen skulle
ind over. A-holdet var inde over, inden han og Mor gik fra hinanden, og han har på
intet tidspunkt sagt, at Barn ikke må se sin mor. Hver anden dag spørger han Barn,
om hun har lyst, og han taler hver uge med A-holdet om, at der skal etableres en
eller anden kontakt til Mor.

En fra A-holdet foreslog, at man kunne starte med Facetime, men det blev for
meget for Barn, og så sagde hun: ”jeg lukker nu” , og lukkede systemet ned. Det
kunne han godt se, ikke var den optimale måde at slutte det på.

Mors datter Person 5 ringede på et tidspunkt til Barn og sagde, at hvis Barn ikke så
sin mor, ville hun blive tvangsfjernet. Der fik han A-holdet ind over, for det var en
meget uhensigtsmæssig måde at kontakte Barn på, og Barn blev meget bange. Det
er derfor Barn og Person 5 ikke taler sammen.

Han kan ikke få ud af Barn, hvorfor hun ikke vil se sin mor. Barn siger nej, og at
nu skal de lade være med at presse hende. Han kan ikke tvinge hende, for så vil
hun bare gå sin vej.

Hun er på lige præcis det punkt en meget bestemt ung dame. Hun har en stærk
vilje, og hun kan godt sætte sig igennem. Han har haft en del opgør med hende, og
det bliver nok ikke lettere de næste par år, men hendes mor har aldrig taget de
opgør.

Han tror på, at hvis man lader være med at presse Barn, så vil kontakten komme af
sig selv. Kommunen har krævet, at hun fik sin egen kontaktperson, og det synes
han, er en god ide. Han håber det er en yngre person, der kan skabe en anden
kontakt til hende. Han forstår godt, at den børnesagkyndige er bekymret over, at
hun ikke har så stort et netværk på sin egen alder, men hun har ofte søgt personer
over sin egen alder. Hun går til dans tirsdag og torsdag. Hun får ekstra
undervisning hos Person 6, der er gammel skolelærer, fredag og kontaktpersonen
kommer nok til at være om mandagen.

Hun har tidligere gået til spejder, men når han opfordrer hende til at søge rela-
tionerne, så viger hun. Han og de andre omkring Barn er opmærksom på, at nogle
af dem i hendes klasse viger fra hende, bl.a. fordi hun ikke er så god til at
respektere et nej, og heller ikke så god til at forsvare sig selv verbalt. Der arbej-des
på det faglige. Problemerne i skolen er noget A-holdet og kommunen også er
opmærksomme på, og A-holdet har også talt med Person 7.



17

Han ønsker at fortsætte med A-holdet, og hans indtryk er, at det vil fortsætte,
selvom Mor ikke vil være en del af det. Han håber, at man senere vil kunne give
mere slip på det. Alle andre end Barn er interesserede i, at der etableres samvær
mellem Barn og Mor.

Det er realistisk at Barn igen vil søge sin mor, men først når hun oplever, at der i
en periode ikke har været pres på hende. Han har også prøvet at få hende til at se
mormor og morfar, men hun har ikke lyst til det mere. I starten var det også, fordi
hun var bange for at mor kom. De har prøvet at lave en aftale om, at hun kunne
mødes med dem i byen og se teater eller være på en legeplads.

Lige nu, hvor der er så mange samtaler, føler Barn sig presset, og så kan man ikke
få hende til at se sin mor eller mors familie.

Han genkender ikke, at han skulle tage Barn fra Mor, og omkring deres
samlivsophævelse havde Barn allerede 14 dage før sagt, at hun ikke ville med i
sommerhus, men Mor blev ved med at presse. Konfliktniveauet var på det
tidspunkt meget højt.

De har i opdragelsen nok været dårlige til at sætte grænser. De har trumfet nogle
ting igennem, men han synes, der har manglet nogle grænser. Lige nu er hans og
Mors forhold ikke eksisterende, for selvom Mor siger, hun ikke har sagt, at han
skulle have begået seksuelle overgreb, så hænger det stadig ved, så han ønsker
ikke kontakt til Mor, men han vil gerne samarbejde med hende omkring Barn. Han
håber, der kan etableres et samarbejde, når nu der kom-mer ro på, og de får skabt
et hjem.

Han vil gerne have den fulde forældremyndighed, fordi han hele tiden har haft det
fulde ansvar for Barn, og han synes ikke, at Mor lever op til det, man skal. Rent
praktisk vil det være lettere, hvis han har forældremyndigheden. Han kan f.eks.
ikke lave en opsparing eller bankkonto til sin datter, uden at Mor skal skrive under,
og der vil han gerne være uafhængig af Mor. Han kan ikke se, hvorfor han skal
oprette to konti til Barn, og hun skal også snart have fornyet pas.

Han har ikke spurgt Mor, om hun ville underskrive pas eller oprettelse af konto,
fordi han ville vente på sagens udfald. Der har været så mange beskyld-ninger
mellem dem, så de har ikke noget kommunikation for tiden.

Han ønsker ikke kontakt lige nu, men det kan være, at det ændrer sig i fremti-den.
Han er blevet beskyldt for pædofili, og uanset at hun siger, at hun ikke har sagt
det, så står det stadig i papirerne, og det gør det kun på grund af hende.



18

Når han i en sms skrev ”du er død for mig” , så hang det sammen med, at det var
lige efter hun havde beskyldt ham for pædofili. Han har Barn til hver-dag, så han
kan ikke se, hvorfor han skal spørge Mor om lov i forskellige situa-tioner, og Barn
er mest tilknyttet til ham, og han har taget det største slæb.

Samarbejdet fungerer godt mellem ham og kommunen, og han skal til status-møde
efter sagen her er afsluttet. I starten gik samarbejdet ikke godt med kom-munen,
fordi Barn kom grædende hjem og sagde, at hun ikke gad de samta-ler mere. Det
var derfor han i starten skrev til kommunen, at de skulle holde sig væk fra hans
datter. Udtalelsen kom lige efter samlivsophævelsen. Hvis han bli-ver, truet kan
han godt mande sig op og sige, at det vil han ikke finde sig i.

Han vil godt vedkende sig, at han har skrevet grimt til en sagsbehandler på
kommunen, men det var til at starte med i forløbet, hvor Barn kom græ-dende
hjem, og han ikke kunne finde ud af, hvad der foregik. Han har svært ved at forstå,
at folk der ikke selv har børn kan behandle sager med børn.

Han forstår ikke, Mors udfordring med A-holdet. Det er ligegyldigt, om det er
familieretshuset, kommunen, A-holdet eller hvad det er, så er det Mor der på et
tidspunkt ikke vil samarbejde, fordi hun mener de er imod hende.

Det er rigtigt, at politiet en gang er tilkaldt. Det var en gang, hvor han havde le-jet
et lagerrum. Rummet var blevet låst af uden hans accept, så derfor begyndte han at
bryde låsen op. Udlejer Person 10 tilkaldte politiet, men det endte med, at Person
10 selv blev til grin, fordi politiet ikke ville gøre noget, idet han kunne
dokumentere, at det var hans rum. Det endte med, at Person 10 blev bedt om at
åbne til rummet.

Mors datter Person 5 har været syg gennem længere tid med anorexi, og han synes
ikke, at Barn skulle se hende i den situation, men det har ikke afholdt ham fra at få
A-holdet til at forsøge at etablere kontakt til Person 5. Han spørger hende næste
dagligt, om Barn ikke for fredens skyld, vil have kontakt, men hun afviser det.
Han presser hende ikke, men spørger bare, hvordan hun ser det selv, men Barn
bliver sur, når han spørger. Nu spørger han færre gange, fordi han kan fornemme,
at hun ikke vil, og han har ikke lyst til at ødelægge Barn.

Foreholdt at A-holdet har skrevet, at han var urolig op til første samvær med Mor,
og at han ikke ville acceptere at samværet var længere end et kvarter, for-klarede
han, at det er skrevet på et tidspunkt, hvor konfliktniveauet var meget højt, og han
var meget presset på det tidspunkt, og han syntes ikke, det var en rar situation for
Barn.



19

Hvis Barn fastholder, at hun ikke vil se sin mor, mener han alligevel ikke det skal
blive ved med at være sådan, men han vil ikke presse hende yderligere lige nu.
Nogle gange skal børn gøre noget, som deres forældre siger, selv hvis de ikke har
lyst, men i denne situation går det ikke nu. Han har ikke selv noget imod, at Barn
ser sin mor eller mors familie.

Den nye skole ligger lige ovre på den anden side af vejen fra der, hvor hans nye
lejlighed er. Han har nævnt skoleskift, og Barn er ikke afvisende, men hun er
heller ikke accepterende. Han håber, at hun vil, for han mener ikke, hun triv-
selsmæssigt kommer længere på Skole 1. Han vil ikke tvinge hende til sko-leskift.
Person 2 går ikke på Skole 1, hun går på en skole i By 4.

Når han i referatet fra børnesamtalen læser, at Barn kiggede på sin bisidder for at
søge accept, så ved han ikke hvorfor, men han har på et tidspunkt sagt, at de skulle
holde lidt lav profil med, hvor de skulle bo, fordi der var kommet så mange
chikanerier fra Mor.

Det er rigtigt at konfliktniveauet var højt, han følte sig presset, og han råbte også i
den sidste del af samlivet. Han har også råbt ad Barn, og hun har troet at det var
hendes fejl, når han og Mor råbte ad hinanden. Efter samlivsophæ-velsen er der
stort set ikke blevet råbt. Der er ro på lige nu, og det kører godt lige nu.

Det er korrekt, at han aldrig før samlivsophævelsen havde været på aula, men det
var sådan de fordelte opgaverne. Han hentede og bragte ofte Barn, men det sidste
års tid inden samlivsophævelsen, var Mor meget inde over, særligt med hensyn til
at aflevere om morgenen.

Han forsøger at motivere Barn mest muligt til samvær. Han kan godt forstå, at
Mor er ked af situationen, men han har hørt Mor sige, at: ”De bare kunne skride
begge to” , så forstår han også godt, at Barn er usikker på sit forhold til sin mor.

Familierettens begrundelse og resultat
Det fremgår af sagen, at Barns forældre begge ønsker det bedste for Barn, men
også at der er en meget kraftig konflikt mellem dem, og at konflikten i høj grad
påvirker Barn.

Det er det klare udgangspunkt i forældreansvarsloven, at den fælles forældre-
myndighed bevares, og retten finder ikke at der allerede på nuværende tids-punkt,
under et år efter samlivsophævelsen, er tilstrækkeligt grundlag for at an-tage, at
forældrene ikke på lidt længere sigt vil kunne samarbejde om Barns forhold til
hendes bedste. Familieretten har derfor ikke grundlag for at ophæve



20

den fælles forældremyndighed. Familieretten henviser til forældreansvarslo-vens §
11, 2. pkt., jf. § 4.

Det fremgår af samtalen med Barn og af den efterfølgende underretning, at hun er
meget præget af konflikten mellem sine forældre, og at hun for tiden øn-sker at
blive boende hos sin far. Det fremgår videre, at hun ikke for tiden ønsker at se sin
mor, men at kommunen gennem forskellige tiltag har forsøgt at etab-lere kontakt
mellem Barn og mor, hvilket Barn også har trukket sig fra. Der er under sagen
forsøgt gennemført et observeret samvær. Det fremgår af sagen, at Far kørte Barn
hen til samværet, men at Barn nægtede at del-tage i samværet, og derfor ikke ville
med ind på den børnesagkyndiges klinik. Samværet måtte derfor aflyses.

Familieretten finder, at det af hensyn til Barn er nødvendigt at skærme hende mest
muligt for konflikten, og at det bedst for Barn at have bopæl hos Far, jf.
forældreansvarslovens § 4 og § 17, og at der for tiden af hensyn til Barn ikke kan
fastsættes samvær mellem hende og hendes Mor, jf. forældreansvarslovens § 4 og
§ 21, stk. 3.

THI KENDES FOR RET:

Den fælles forældremyndighed over Barn, Født 2010, ophæ-ves ikke.

Barn skal have bopæl hos Far.

Der fastsættes for tiden ikke samvær mellem Barn og Mor.

Ingen af parterne betaler sagsomkostninger til den anden part eller til statskas-sen.